N12 gesluit weens Bloemhof-betoging‘n Vragmotor wat buite Bloemhof aan die brand gesteek is (Mei 2016). Foto: Facebook Kol. Sabata Mokgwabone, woordvoerder van die polisie, het gesê die polisie moes ontbied word om die gewelddadige betogers te kalmeer. “Die situasie is op die oomblik kalm, maar die polisie is steeds in die gebied om die situasie te monitor. Vyf sake van opsetlike saakbeskadiging word ondersoek,” het Mokgwabone gesê. Dr. Mpho Motlhabane, LUR vir gemeenskapsveiligheid en vervoer, het die geweld veroordeel en gesê die gemeenskap het bloot die reg tot vreedsame betogings. “Ons raai motoriste aan om die N12 te vermy en van alternatiewe roetes gebruik te maak en om hul samewerking aan die verkeersowerhede te gee,” het Motlhabane gesê. Die gedeelte van die N12 tussen Bloemhof en Christiana is Donderdagmiddag gesluit weens die betoging in die gebied. ŉ Grondpad met ŉ smal brug word as alternatiewe roete vir motoriste aangedui. Die departement het ŉ beroep op motoriste gedoen om nie op hierdie pad die spoedgrens te oorskry nie en geduldig te wees wanneer hulle in die gebied reis. Die inwoners is ongelukkig oor ŉ tekort aan dienslewering in die gebied. Hulle beweer Noordwes se provinsiale regering het nie op ŉ memorandum van die inwoners se eise wat verlede maand aan hulle oorhandig is, gereageer nie.